ብዙሓት ቃልሲ ናጽነት ብዓወት ዝዛዘሙ ተጋደልቲ ዝተሰከሙዎ በሰላን ስምብራትን ብዙሕ እዩ ንዝብል ሓደ ተመራማሪ ዓርከይ ኣዘኪሩኒ፡ "መጻሕፍቲ ግዳ ዘይጽሕፉ!" ከኣ በልኩ ብውሽጠይ፡ ይዕበ ይንኣስ መጽሓፍ ሃብቲ ህዝቢ ምዃኑ ብምእማን። ምንጪ ስእሊ, ሰሎሙን ወልደሚካኤል "ታሪኽካ ዘይትጽሕፍ?" ሓያሎ ኣዕሩኽቱ፡ ሰሎሙን ክኢላን ሓሳብን ጸሓፍን ምዃኑ ስለዝገልጹዎ፡ "ታሪኽካ ዘይትጽሕፍ?" ኢለ ተወከስኩዎ። ንሱ ግን "ኣበይ ምስቀሰንና ኢና እሞ ክንጽሕፍ፡ ንኽጽሕፍ ክቐስን ኣሎኒ" በለኒ፡ ኩሉ ሳዕ ኣብ ሸቐልቐል ከም ዝነብር እናሓበረ። ሰሎሙን ምስ ዕሸላት ብጾቱ፡ ኣብቲ ሰውራ ኤርትራ ዝቆጻጸሮ ዝነበረ ሓራን ሓውሲ ሓራን ገጠራት ኤርትራ ኣብ ምጥፋእ መሃይምነት ተዋፊሩ ሰሪሑ። ኣብቲ ብዘመተ ምጥፋእ መሃይምነት ዝፍለጥ ወፍሪ ከኣ ሓያሎ ተማሃሮ ቤት ትምህርቲ ሰውራ ምስ ጸላኢ ተጠማጢሞም ብጅግንነት ተሰዊኦም። እቶም ዕድል ገይሮም ብህይወት ዝኣተዉ፡ ከም ብዙሕ ዝተጣየሰ ተጋዳላይ ድሕሪ ናጽነት ተፈዲሶም። ዳርጋ ኩሉ እቲ ኣብ በረኻ ዝጸንሐ ተጋዳላይ ልዑል ባህጊ ትምህርቲ ስለዝነበሮ፡ ነቲ ኣብ ቑልዕነቱ ዝተኾልፎ ትምህርቲ ክምልእ ቀትርን ምሸትን ተገዲሱ ክመሃር ጀሚሩ። ንኹሉ እቲ ዘጋጥም ዝነበረ ናይ ስራሕን ናብራን ብድሆታት መሊኾም ዓቕሞም ዘዕበዩን ዩኒቨርሰቲ ዝበጽሑን እውን ውሑዳት ኣይኮኑን። ግን ኩሉ ምስ ህይወትን ናብራን እናተቖራቖስካ ስለዝነበረ ቀሊል ብደሆ ኣይነበረን። ክገብር እየ ክበጽሖ እየ ስለእትብል ግን ይግበር እዩ ብዙሓት እውን ተዓዊቶም እዮም። ግን እቲ ምንጪ ካበይ እዩ መጺኡ?
